Kwenziwa Imbuthano Yohlelo lwe1 Billion Rising Revolution
Umkhankaso we1 Billion Rising Revolution wenziwe phansi kwesihloko esithi Drum, Dance, Rise ngenhloso yokutholisa uzulu imfundiso phezu kobubi bokuhlukuluzana
HARARE — Isimo kwezomnotho, indaba zokungezwisisani kwezemacansini kanye lokungakhulumisani kwezithandanani labatshadileyo ngezinye zenkinga esezibangela ukuqansa kwenani lokuhlukuluzana lokubulalana phakathi kwabesilisa labesifazane ikakhulu abesifazane, abanye babo becina belahlekelwa ngumpefumulo. Iqembu lamantombazane athatha izifundo zokuhlabela lokutshaya iziginci esikolo somculo ese College of Music esise Harare basungule imidlalo yokulibazisa uzulu obebuthene eBook Cafe kweminye yemibuthano eqoqwe ngabaqhuba imikhankaso yokuqeda ukuhlukulazwa kwabesifazane labesilisa owe 1 Billion Rising Revolution lapho amazwe womhlaba ephatheke kunhlelo ezitshiyeneyo ngalolusuku lwamhlaka 14 Nhlolanja. Umkhankaso lo owe 1 Billion Rising Revolution wenziwe phansi kwesihloko esithi Drum, Dance, Rise kusetshenziswa indlela ezehlukeneyo ukutholisa uzulu imibiko engaphathisa ukubona ububi bokuhlukuluzana lokungenziwa ngumuntu nxa ethe wacatshulwa ngaphandle kokusebenzisa induku lomqwayi. Unkosikazi Sekai Chibhowa wasemzini weChitungwiza uthi inkinga enkulu eyabengela ukuchitheka komtshado wakhe ludaba lwemali ngoba owangakwakhe ubengumpondo kayinntshintshwa, engumuntu owayelomkhuba wokuthi nguye owayefuna ukwenza yonke into kusukela ekuthengeni isaudo kuyefika lasesitshebeni. Unkosikazi Chibhowa uthi okwamzwisa ubuhlungu ngaleso sikhathi endele kulubaba, yikuba owangakwakhe wayelomkhuba wokuthi imbiza zibekwa eziko ngokubuya kwakhe kungakhathalekile ukuba uza sikhathi bani, kunguye oza lesitshebo sikhathi sonke sekuhlwile, ngezikhathi zabo 10 ebusuku, abantwana becina belala ngendlala. Ngenxa yokuba lesikhwele njalo emalisa ukuzisebenzela ukuze azidingele imali yokuziphilisa kodwa engamnakekeli ngokwaneleyo kwakuhlezi kuvusa impi lapha ekhaya kubangwa yona leyo mali. Okuyinto esekelwe ngunkosikazi Natasha Marufu laye oyisakhamuzi sasemzini weChitungwiza othi lokungasuthiseki lowangakwakho kungenye into esingenisa abathandanayo labatshadileyo enkingeni. Unkozikazi Marufu yena ukhala ngomakhwapheni ethi kuyibona abachitha imizi yabanengi ethi yena uphathe ngokuya emapholiseni ngemva kokuhlukuluzwa ngowesifane obethandana lomkakhe. Ukhuthaza izithandani labatshadileyo, unkosikazi Marufu, ukuba baboxoxisane nxa bethe babhekana lenkinga yokungezwani, behlukane lomkhuba wokulwa ngoba kuyingozi njengoba kuvhame ukuphetha ngokulahlekelwa yimiphefumulo komunye. Unkosazana Thobeka Chinyerere ngomunye wabaphatheke kule mikhankaso, ngemidlalo yamadrama ukubonisa ububi bokuhlukuluzana phakathi kwabesilisa labesifazane. Lodaba lokuswela imali ngendaba yokuswela imisebenzi, amankampani evalwa unkosazana Chinyerere uthi ngokunye osokusenza kube lokuxabana lapha ekhaya ngoba umangoye eselala eziko. Lumbono wosimo esibi kwezemali amankampani evalwa, abantu bephelelwa yimisebenzi umnumzana Jeff Moyo wasemzini we Wesley uthi yiyo inkinga enkulu ebangela ukuhlukuluzana kwabantu abanye bephetha sebelahlekelwe yimpilo. UMoyo uthi umsebenzi wezandla yikusebenzela imhuli hatshi ukulwa njengalokho osekubonakala kulezi nsuku. I Studio Seven ikhulumisane njalo lozulu ophatheke emkhosini munye ngesikhathi ususenzelwa e Book Cafe uqale eChitungwiza, ekuseni kwankona,okubalisa umqondisi womanyano wenhlanganiso ezisebenzelana labontanga,we Young Voices Network,umnumzana Taiwona Tsanangurayi. Ungomunye wabobaba u Tsanangurayi okhankasela ukulondolozwa kwamalungelo abesifazane ngenxa yezehlakalo azibona ekhula phakathi kukayise lonina angazikhwabithiyo. Indlela uyise ayehlukuluza ngayo unina sikhathi sonke akuzange kumphathe kuhle kwamenza wathatha isinqumo sokuwalwela amalungelo abo okuyiwona msebenzi aziwa ngawo. Imibiko ngethi phakathi kwabesifazane abathathu,oyedwa wabo eke wahlangana lodubo lokuhlukuluzwa ngendlela ezehlukeneyo. Kungakho waqalwa ngomnyaka ka 2013 lumkhankaso we 1 Billion Rising Revolution, ukubonisa uzulu phezu kobubi bokuhlukuluzana,kakhulukazi abesifazane labesilisa. Omunye wabaculi abekade labo bekulomkhosi oqale eChitungwiza, ngumtakamuyi u Biggie Tembo obethwa ngegama linye likayise, okhuthaza obaba njengaye, ukuba bavumele omkabo baziselele labo bephathisa lapha ekhaya ngoba indlala ingangena ekhaya kakukho ukuthula. Uqhitshwe ngendlela yokulibazisa uzulu ebalisa imiculo, imbongi kanye lemidlalo yokulingisa eyedrama elemfundiso ekhuza uzulu phezu kobubi bokuhlukuluzana phakathi kwabesilisa labesifazane.